Hjørring Revyen er en af de tre nominerede revyer, der kæmper om prisen som årets bedste revy.

Både skuespillere, publikum og anmeldere har været glade for årets Hjørring Revy. Nu har Hjørring Revyen også muligheden for at få et synligt bevis på, at årets revy har været en succes. Hjørring Revyen er således nomineret til titlen som Årets Revy sammen med Cirkusrevyen og Nykøbing F. Revyen. Vinderen findes 17. august ved et stort revyshow på Bakken. Det er en jury bestående af anmeldere, der har fundet de tre kandidater til den fornemme pris, og Hjørring Revyens direktør Henrik "Baloo" Andersen glæder sig over, at Hjørring Revyen er nomineret. - Hjørring Revyen har altid været kendt for at gå nye veje, og det har vi bestemt også gjort i år. Vi har taget chancer, og det vil vi fortsætte med at gøre, for at være nomineret fortæller os, at det vi gør, er det rigtige, siger Henrik "Baloo" Andersen. Hjørring Revyen vandt prisen som Årets Revy i 2011.